Publication: Magyar Közlöny
Issue: MK-1999-18 (Year: 1999, Number: 18)
Era: 1990-2004
Section: kötelességük volt. Az 1997. évi XXXI. törvény az országgyűlési biztosoknak e jogok védelmében játszott szerepét megerősítette és kiemelte.
Paragraph Index: 104

(4) Mindenkinek joga van a pihenéshez, a szabadidőhöz és a rendszeres fizetett szabadsághoz. A munkához való jog vizsgálata leggyakrabban kívül esik az országgyűlési biztosok hatáskörén. A munkajogi viszony jellegzetesen olyan kapcsolat, amelyben a munkál- 1999/18/II. szám tató és munkavállaló jogait és kötelezettségeit szabályozzák és azok a magánjogi szerződéseknek tekinthetők. Ennek megfelelően e jog tekintetében a hatósági eljárás mint az országgyűlési biztos vizsgálatának szükséges előfeltétele, hiányzik. Különleges helyzetekben azonban mégis megállapítható a hatáskör, és az esetleges alkotmányos visszásság. Ez általában akkor fordul elő amikor a felek közötti viszony a munkáltató sajátossága miatt nem enged teret a szabad egyezkedésnek, mert például olyan hierarchikusan felépített állami szervekről van szó mint a rendőrség vagy a hadsereg. Előfordulhat az is, hogy másik olyan alkotmányos joggal összefüggésben sérül a munkához való jog, amely viszont hatósági eljárás eredménye. Az országgyűlési biztos a rendőrség átfogó vizsgálata során megállapította, hogy a rendőrök a hivatás velejárójának tekintik a rendszertelen munkaidővel, a túlórák kezelésével kapcsolatos gyakorlatot. A túlmunka vagy a helyi közbiztonsági, bűnügyi problémák felhalmozódása, vagy a létszámhiány, esetenként a területi, központi szervek által elrendelt akciók miatt válik szükségessé. A hatályos szabályozás elsősorban a szabadnapok formájában való kompenzációt teszi lehetővé, ugyanakkor a létszámhiánnyal küzdő szerveknek a közbiztonság veszélyeztetése nélkül nincs lehetőségük a szabadnapok kiadására. A kifizetési lehetőség a szolgálati törvény alapján nem vonatkozik a vezető beosztásban lévők jelentős részére sem, annak ellenére, hogy túlszolgálatra ők is kötelezhetők. A szolgálati törvény a parancsnok diszkrecionális hatáskörébe tartozónak tekinti a 150 órán belüli túlszolgálat kifizetésének engedélyezését, ezért — megfelelő végrehajtási rendelkezés, az egységes értelmezést szolgáló alacsonyabb szintű norma hiányában — az alkalmazott gyakorlatban olyan mértékű eltérések tapasztalhatók, amelyek sértik az egyenlő munkáért járó egyenlő bér elvét, az azonos szinteken, azonos feladatokat túlszolgálat formájában ellátó hivatásos állományúak munkájának díjazása tekintetében, és ezzel alkotmányos visszásságot okoznak (OBH 5007/1997). A munkához való jog egy részjogosítványának sérelmét állapította meg az országgyűlési biztos általános helyettese az OBH 6883/1997. számú ügyben. A hivatalból indított eljárás feltárta, hogy a honvédség tűzszerészei teljesen indokolatlanul jóval kevesebb pótlékban részesülnek, mint amennyit a rendőrség hasonló feladatait ellátó tűzszerészei kapnak. Az általános helyettes rámutatott arra, hogy ez a helyzet sérti az Alkotmány 70/B. § (2) bekezdését, mely szerint egyenlő munkáért mindenkinek egyenlő bérhez van joga.

Source: https://magyarkozlony.hu/hivatalos-lapok/921b41142547d73306e92a3ce19e5e2814e9181c/dokumentumok/381dfdfdc00c0c63df14a5d66f5f783ef0600ffa/letoltes